| PuijilaRango fósil: 24 Ma-21 Ma 
PreЄ
Є
O
S
D
C
P
T
J
K
Pg
N

↓

 Oligoceno tardío - Mioceno temperán |
| --- |
| Restored skeleton |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Mammalia |
| Orde: | Carnivora |
| Suborde: | Pinnipedimorpha |
| Familia: | Semantoridae |
| Xénero: | ***Puijila***Rybczynski et al. 2009 |

 |
| Especies |
| * *P. darwini* (especie tipo)
 |

***Puijila darwini*** é unha especie extinta de foca que viviu no Mioceno, hai uns 21 a 24 millóns de anos. Medía aproximadamente 1 metro de lonxitude e o animal posuía só adpatacións físicas mínimas para a natación. A diferenza dos pinnípedes modernos, non tiña aletas e a súa forma global era similar á dunha londra, aínda que máis especializada; o seu cranio e dentes son as características que mellor indican que é unha foca.

É considerado o membro máis primitivo da familia das focas atopado ata agora. O nome do xénero é unha palabra inuktitut que significa foca xove; o nome da especie honra o naturalista inglés Charles Darwin. O holotipo e único espécime coñecido é un esqueleto fosilizado case completo, e única especie do xénero ***Puijila***. Consérvase no Museo Canadense da Natureza en Otava, Ontario.

Características
---------------

Restauración da forma do animal
*Puijila darwini* era un carnívoro semiacuático que supón unha ligazón morfolóxica na evolución temperán dos pinnípedes. Os seus restos fósiles demostran a presenza de pés agrandados e probablemente palmados, patas anteriores robustas e unha cola non especializada. Isto suxire que *Puijila* nadaba coas catro patas usando os seus pés anteriores e posteriores palmados para propulsarse. Os estudos filoxenéticos realizados, incluíndo probas moleculares, indican unha relación como ramas irmás entre os pinnípedes (focas) e os ursoides (osos), así como os musteloides (denosiñas e londras). Asúmese popularmente que os animais mamíferos que vivían en terra en determinado momento experimentaron unha transición a unha existencia máis mariña, en esencia "retornando ao mar" para conseguir certas vantaxes para a súa supervivencia. Porén, as evidencias fósiles desta transición foron ás veces no pasado febles ou discutibles. Neste sentido, o descubrimento de *Puijila* é importante, xa que representa unha ligazón morfolóxica na evolución temperán dos pinnípedes, que parece preceder morfoloxicamente ao xénero máis familiarmente estruturado *Enaliarctos*, malia ser un xénero aparentemente máis xove. Noutras palabras, *Puijila* é un fósil transicional, que proporciona información de como a familia das focas se adaptou ao mar, de xeito similar a como *Archaeopteryx* ilumina a orixe das aves modernas.

Descubrimento
-------------

Restauración do aspecto de *Puijila darwini*.
Esta nova especie foi descuberta en 2007 por Natalia Rybczynski e o seu equipo usando recollida de superficie e cribado nun depósito lagunar do Mioceno temperán da Formación Haughton da illa de Devon en Nunavut, Canadá. O rexistro paleobotánico suxire que o palaeoambiente arredor do lago comprende unha comunidade de bosque transicional entre un bosque boreal e un bosque de coníferas, nun clima costeiro temperado frío con invernos moderados. *Puijila darwini* é o primeiro mamífero carnívoro atopado nos depósitos lagunares de Haughton. Isto tamén indica que toda a familia dos pinnípedes puido terse orixinado no Ártico.

O descubrimento inicial dos primeiros restos atribúese á axudante de campo Elizabeth Ross, e foi en gran medida cuestión de sorte. Ross quedou inesperadamente parada ao quedar sen combustible o vehículo todo terreo do equipo a varios quilómetros do campamento. Descubriuse a caixa cranial do fósil un ano despois, o día primeiro da expedición de campo de 2008 de Martin Lipman, o fotógrafo do equipo.

Notas
-----

1. 1 2  Ed Yong (2009-04-22). "Puijila, the walking seal – a beautiful transitional fossil". *Not Exactly Rocket Science*. Discover Magazine. Arquivado dende o orixinal o 03 de novembro de 2012. Consultado o 2014-10-07.
2. ↑  "Puijila: A prehistoric walking seal". *Puijila: A prehistoric walking seal*. Canadian Museum of Nature. Arquivado dende o orixinal o 21 de xuño de 2015. Consultado o 2014-10-07.
3. ↑  "'Missing link' fossil seal walked" (Nota de prensa). BBC News. 2009-04-22. Arquivado dende o orixinal o 02 de agosto de 2014. Consultado o 2014-10-07.
4. ↑  Rybczynski, N. Dawson, M.R. Tedford, R.H. (2009). "A semi-aquatic Arctic mammalian carnivore from the Miocene epoch and origin of Pinnipedia". *Nature* **458** (7241): 1021–24. PMID 19396145. doi:10.1038/nature07985.

Véxase tamén
------------

### Ligazóns externas

* Natalia Rybczynski at the Canadian Museum of Nature
* Brian Switek, *Puijila darwini*: A Significant Seal.
* Robert Boessenecker, *Puijila*, a very basal 'pinnipedimorph'.
* Ed Yong, *Puijila*, a foca andante, un fermoso fósil transicional Arquivado 03 de novembro de 2012 en Wayback Machine..
* "Fossil seal had the feet of an otter" de Bob Holmes, New Scientist, 25 de abril de 2009, p. 10.

|  |  |
| --- | --- |
| Control de autoridades | 
* Wd: Q895480
* MAG: 2777766462

 |

|  |  |
| --- | --- |
| Identificadores taxonómicos | 
* BioLib: 760994
* EOL: 42399745
* Fossilworks: 146165
* GBIF: 4941721

 |